钦定古今图书集成/理学汇编/学行典/第200卷 > 孟承引
## 钦定古今图书集成/理学汇编/学行典/第200卷 > 孟承引

按《邹县志》：“孟承引，字永孚，孟子六十代孙，邑所称孟
孝子者也。明初时，其祖克威以孝义闻，尝修七世墓，
树碑焉。承引敦朴，涉典籍，尤熟《通鉴》。是时亚圣墓在
四基山者，为水所冲啮，庳甚。承引一日祭于墓，怆然
曰：‘先祖功被万世，庆流子孙，吾侪所以优游盛时，不
与编户同劳者，秋毫皆祖泽也，而忍令墓若此乎？余
不能以资修’”，誓以力修，即止不去。众邀之归，不可。盖
嘉靖丙寅清明日也。墓去承引家且十里，又在山麓，
深寂无侣，绝粮者数矣，日负土转石不懈。或怜而助
之，则固辞。邑令章时鸾植柏数千本于墓，嘉其诚笃，
属为守护。居三年，柏皆郁茂，墓高大如丘焉。族里咸
叹息之，以为能追远而念本也。承引既庐祖墓，归复
之马鞍山，庐其中兴祖墓及父母墓。又三年，墓去家
视四基益远，承引修之，与亚圣墓，勤苦无异。后数岁，
会邑令许守恩至，重风教，欲达，当道旌之。有忌之者，
沮其事不果，乃自制匾表焉。自是，凡令邹者，有所表
扬，必以“孝子”为首。